
Prezentare generală
Cercetările au demonstrat că pe pământ nu există practic nici o naţiune care să nu aibă şi o comunitate cât de mică de credincioşi creştini. În dezacord cu această răspândire universală şi acceptarea lui Iisus ca Mesia, fiul lui Dumnezeu ca miezul acestei credinţe, „doctrinele esenţiale” ale creştinismului pot fi explicate cu dificultate. Acest lucru se datorează, numeroaselor tradiţii şi structuri divergente, care s-au format de-a lungul istoriei, ca rezultat al neconcordanţelor asupra doctrinei şi practicii. La aceasta a contribuit şi faptul că rolul şi învăţăturile lui Isus rămân după două milenii un mister fundamental care fascinează şi atrage categorii largi de oameni.
Creştinismul este una din cele trei religii monoteiste contemporane, alături de iudaism şi islam. Considerând împreună catolicii, protestanţii şi ortodocşii sub eticheta globală de „creştini”, această religie este actualmente la nivel mondial cea mai importantă din punct de vedere al răspândirii şi numărului aderenţilor. Religia creştină este  una din cele mai răspândite religii, fiind prezentă îndeosebi în ţările Europei, Americii de Nord şi Americii Latine, în Australia şi Noua Zeelandă, în câteva state din Africa şi Asia. Izvorul principal ai ideologiei creştine a fost iudaismul.
Asemenea altor religii care au format culturi şi civilizaţii specifice, creştinismul se află la baza culturii şi civilizaţiei cu acelaşi nume.
Impactul de dimensiuni planetare asupra umanităţii şi-a pus amprenta inconfundabilă şi asupra dezvoltării concepţiilor cu privire la război şi reglementarea acestuia. Prezentarea aspectului menţionat este de altfel şi principalul obiectiv al acestui capitol.
1. Elemente definitorii ale creştinismului ca religie
Creştinismul propovăduit de Iisus s-a prezentat încă de la început ca o religie a păcii, dezaprobând şi condamnând folosirea armelor. În Evanghelia după Matei, Iisus le spune celor care îl ascultau: „Fericiţi făcătorii de pace, că aceia fii lui Dumnezeu se vor chema.” (Matei 5:9) Tot Iisus a contrazis unul din preceptele importante ale Vechiului Testament: „Aţi auzit că s-a zis: Ochi pentru ochi şi dinte pentru dinte. Eu însă vă spun vă spun vouă: Nu vă împotriviţi celui rău; iar cui te loveşte peste obrazul drept, întoarce-i şi pe celălalt.” (Matei 5:38-39). În acest fel vechea lege a talionului este înlocuită pe un plan superior, de către legea dragostei pentru aproapele, implicând nonviolenţa cea mai desăvârşită[1].
Ca moştenitor alături de islamism şi iudaismul contemporan al unei tradiţii religioase orientale, creştinismul perpetuează până în zilele noastre credinţe şi mituri născute în vechiul Orient, pe malurile Eufratului acum mai bine de 5000 de ani. După aprecierea celor care au analizat fenomenul, credinţa în învierea lui Hristos[2] constituie elementul fundamental al creştinismului, mai ales al creştinismului Sfântului Pavel[3]. „Acest fapt este de mare importanţă, cum subliniază Mircea Eliade, căci Epistolele sale constituie primele documente relatând istoria comunităţii creştine”[4]. Aceste mărturii prezentă învierea ca pe o certitudine, în ele avându-şi fundamentarea mântuirea întru Hristos.
Învăţăturile pe care Iisus i le-a transmis lui Petru au oferit creştinismului o flexibilitate sporită în confruntarea cu cerinţele impuse de schimbările pe care inevitabil lumea le va cunoaşte. Ulterior papii puteau să reinterpreteze învăţăturile bisericii, şi să stabilească ceea ce era „legat” sau „dezlegat” nu doar pe pământ, ci şi în ceruri[5].
Dintr-o sectă puţin răspândită în Palestina veacului întâi, creştinismul a evoluat ajungând, aşa după cum statisticile o reflectă, una din cele mai mari religii ale omenirii. La început, noua  religie, pentru  a se răspândi s-a declarat ca religie a sclavilor, a celor asupriţi[6]. Aşa cum sublinia F. Engels, „creştinismul primitiv a fost o mişcare a celor asupriţi, care s-a manifestat la început ca o religie a sclavilor şi liberţilor, a săracilor şi a celor lipsiţi de drepturi, a popoarelor pe care Roma le-a  subjugat sau le-a împrăştiat”[7].
Mustrarea de „a da Cezarului cele ce sunt ale Cezarului” s-a dovedit a fi cu deosebire utilă creştinilor deoarece în primele trei secole creştinismul a avut în cel mai bun caz statutul de sectă tolerată în cadrul Imperiului Roman, deşi nu puţine erau cazurile când creştinii erau persecutaţi. Situaţia s-a schimbat atunci când împăratul Constantin în anul 313 prin Edictul de la Milano a pus capăt persecuţiei creştinilor. Aceasta va schimba radical problematica referitoare la război, inaugurând era Imperiului creştin, deviind doctrina doctrina Bisericii spre o primă acceptare a unor anumite războaie. Suntem însă departe de războiul sfânt: nu este vorba pentru moment decât de trecerea, fundamentală, de la respingerea războiului la acceptarea acestuia[8].
Instituţia care defineşte creştinismul este biserica despre care papa Ioan Paul al II-lea spunea că „este, într-un anumit sens, „memoria vie” a lui Hristos: a misterului lui Hristos, a Patimilor sale, a morţii şi a Învierii, a Trupului şi a Sângelui Său”. Şi această „memorie” se activează prin Euharistie. În consecinţă, creştinii celebrează Euharistia, făcând „memoria” Învăţătorului lor, îşi descoperă continuu identitatea. Euharistia scoate în relief ceva profund şi totodată mai universal – scoate în evidenţă divinizarea omului şi noua creaţie întru Hristos. Vorbeşte de mântuirea lumii. Această memorie a mântuirii şi a divinizării omului, atât de profundă şi atât de universală, este, în acelaşi timp, izvorul altor amintiri personale sau comunitare. Îi permite omului să se înţeleagă pe sine la rădăcinile sale mai profunde şi, totodată, în perspectiva definitivă a umanităţii sale. Îi permite şi să înţeleagă diferitele comunităţi în care se formează istoria sa: familia, neamul şi naţiunea. În sfârşit, îi permite să înţeleagă istoria limbii şi a culturii, istoria a tot ceea ce este adevărat, bun şi frumos”[9]. Autoritatea doctrinară este Sfânta Scriptură sau Biblia, la care se adaugă, în ortdoxie şi catolicism, tradiţia Bisericii, iar pentru catolicism şi Magisteriul bisericesc, reprezentat de autoritatea papei.
Creştinismul este religia acelora care mărturisesc credinţa în Isus Hristos, pe care-l recunosc şi-l cinstesc drept Fiul lui Dumnezeu şi purtător al unui mesaj universal de mântuire propovăduită de apostoli. Sintagma „Fiul lui Dumnezeu” trebuie înţeleasă aici în sensul dat ei de către creştini, căci ea este veche, precedând creştinismul. Astfel, despre împăratul roman Augustus se spunea că este Fiul lui Dumnezeu pentru că era fiul adoptat al lui Iulius Cezar, împărat zeificat de către romani. Savanţii Mircea Eliade şi Ioan Petru Culianu pun la îndoială faptul că Isus i-a dat sintagmei „Fiul lui Dumnezeu” acelaşi înţeles pe care mai târziu creştinii i-o vor da. Această religie şi crezul ei este în continuitate cu iudaismul primului secol, revendicându-se ca împlinire a legământului încheiat de Dumnezeu cu poporul lui Israel. Pentru teologii contemporani, Iisus Hristos a fost un predicator itinerant în Palestina secolului I e.n., care potrivit mărturiei biblice înfăptuia miracole pe unde trecea.
Nucleul fundamental al credinţei creştine constă în afirmarea lui Dumnezeu, constituit în trei ipostaze distincte în relaţie, dar egale în natură, fiinţă plină de iubire şi de grijă părintească – creator al universului şi, prin urmare al omului. În acest sens Crezul creştin enunţă: „cred într-unul Dumnezeu, Tatăl atotţiitorul, Făcătorul cerului şi al pământului, al tuturor celor văzute şi nevăzute”[10].
Credinţa creştină, că după moartea sa pe cruce Iisus Hristos a înviat din morţi, se constituie în teologia creştină ca dovadă a acestei duble naturi. Istoric vorbind, chestiunea naturii lui Iisus Hristos a fost un motiv de mari dispute între adepţii săi încă de la începuturile creştinismului, marcând cu crize şi confruntări istoria acestei religii până astăzi.
Cu toate acestea majoritatea denominaţiunilor creştine afirmă fidelitatea lor faţă de esenţa creştinismului primordial, în ciuda formei schimbate.
Reprezintă interes din punctul nostru de vedere influenţele specifice ale valorilor culturii şi civilizaţiei creştine asupra dezvoltării regulilor de ducere a luptei, şi a codificării acestora în diferitele documente juridice specifice epocilor în care au fost elaborate.
2. Contribuţia culturii şi civilizaţiei creştine la crearea sistemul de drept
bazat  pe Convenţiile de la Geneva
La modul general învăţăturile şi preceptele religioase creştine conţin numeroase prevederi care susţin reducerea violenţelor şi promovarea înţelegerii de la nivel individual, la nivel de grup, comunitate şi până la nivel global mondial. Am afirmat anterior că la începuturi creştinismul s-a opus total războiului. Cu toate acestea, la sfârşitul secolului al XI-lea, papa Urban al II-lea propovăduieşte cruciada, expediţie de război sfânt recomandată cavalerilor creştini pentru a le fi iertate păcatele, destinată redobândirii prin forţă a Sfântului Mormântului din Ieruslim, căzut în mâinile musulmanilor cu patru secole şi jumătate mai înainte. Altfel spus, atitudinea Bisericii creştine faţă de război a cunoscut, în decursul secolelor următoare, o evoluţie atât de profundă, o schimbare atât de radicală, încât se poate vorbi de o adevărată revoluţie doctrinară[11]. În acest context creştinismul în diferitele lui forme de prezentare a exercitat o influienţă semnificativă asupra codificării normelor de drept internaţional umanitar. Şi poate că, dacă cele mai multe tratate internaţionale au fost adoptate în Europa – leagănul civilizaţiei creştine – nu este nimic întâmplător. Se poate afirma din acest punct de vedere că civilizaţia creştină a fost un catalizator al creerii, afirmării şi dezvoltării unui sistem de drept internaţional în care Convenţiile de la Geneva ocupă un loc central.
2.1. Impactul valorilor morale creştine asupra formării normelor specifice dreptului  internaţional umanitar
Incursiunea în problematica dreptului conflictelor armate privită din perspectiva valorilor culturii şi civilizaţiei creştine oferă posibilitatea descoperirii rapoturilor dintre standardele de umanitate pe care le exersăm în viaţa de zi cu zi  şi a celor pe care ni-l propun învăţăturile specifice creştinismului.
În ceea ce priveşte principiile şi morala, există deosebiri între creştinism şi celelalte religii, deşi precepte morale valoroase au existat şi există şi în religiile unor popoare civilizate necreştine. Ne vom referi în continuare modul în care morala creştină a favorizat progresul[12] societăţii omeneşti  şi a contribuit la afirmarea unor valori bazate pe iubire, dreptate şi pace ca elemente fundamentale ale unei stări normale de neconflictualitate în relaţiile statale.
Asumarea regulilor dreptului conflictelor armate este un act de înaltă ţinută morală pentru că ea presupune un control de sine extrem de sever de care este capabil eul hrănit în relaţia, credinţei cu Dumnezeu. Fără credinţă, fără Dumnezeu,  multe din mesajele regulilor conflictelor armate par a fi absurde şi fără noimă. Din punct de vedere al unui specialist militar s-ar putea spune, spre exemplu, că nimicirea adversarului în lupta armată este, dincolo de orice consideraţie etică sau filozofică, o cerinţă inexorabilă ce aparţine realităţii dure a războiului. Asumarea acestor considerente este, în definitiv, consecinţa asumării voinţei divine, care este realizarea ordinii prin lege, prin legea care –miraculos!- la timpul oportun  pune capăt chiar şi celor mai crude şi absurde războaie, a căror sorginte este nesupunerea omului cerinţelor legii.
În război, regulile dreptului menţin posibilitatea revenirii la starea de pace, aşadar explicarea lor necesită a se face referiri la faptele de război pe care ele doresc să le guverneze. Se impune aceasta deoarece dreptul nu se poate explica prin sine însuşi,  ci prin faptele de viaţă pe care el este chemat să le controleze, spre a menţine şi proteja însăşi viaţa.
Morala creştină a favorizat înţelegerea dreptului nu numai prin principiile sale umanitare de iubire, dreptate şi pace, ci şi prin concepţia despre lume şi viaţă optimistă, diametral opusă pesimismului şi fatalismului unor cugetării antice. Potrivit acestora din urmă, totul în lume se repetă într-un număr nesfârşit de cicluri de timp egale, calculate în chip arbitrar. Este vorba de teoria astrologică a „Marelui An” sau a „Anului Perfect”, care se întâlneşte atât în cugetarea veche caldeeană, indiană şi chineză, cât şi în cugetarea arabă, greacă şi romană[13]. Această concepţie a fost combătută de Sfinţii Părinţi ai Bisericii pe temeiul unei concepţii optimiste despre mersul lumii. „În chip paradoxal – arată Mircea Eliade –  în ciuda întârzierii parusiei şi a înăspririi persecuţiilor, creştinismul se arată ca o religie optimistă[14]. În Sfânta Scriptură a vechiului Testament, istoria lumii nu este prezentată ca  fiind guvernată de o lege cosmică sau de un destin neînduplecat, ci fiind în grija unui Dumnezeu  gelos de puterea Sa, neadmiţând alături de El  altă zeitate şi conducând prin cuvântul Său, prin legea Sa care are un caracter moral şi spiritual. În iudaism se arată că poporul evreu are misiunea specială de a releva Împărăţia mesianică  a lui Dumnezeu, împărăţie în care va domni dreptatea şi pacea pe pământ. Creştinismul a preluat şi valorificat depozitul sacru revelaţional cuprins în Vechiul testament, a dat ideilor de Mesia şi Împărăţie a lui Dumnezeu adevărata lor dimensiune spirituală, Împărăţia lui Dumnezeu devenind un ferment spiritual capabil să transforme întreaga lume[15].
Astfel, conform învăţăturii creştine, atât de mult a iubit Dumnezeu pe om încât, chiar şi după căderea acestuia în păcat, chiar după refuzul omului de a colabora cu Creatorul său, i-a făgăduit un Mântuitor (Fac. III, 15) şi a trimis în lume pe însuşi Fiul Său, pentru ca omul să aibă din nou posibilitatea de a colabora cu Creatorul său la desăvârşirea creaţiei. Prin întruparea Mântuitorului pătrunde deci în lume un principiu divin menit să regenereze omenirea. Întruparea Mântuitorului echivalează astfel cu o a doua creaţie a lumii: cerul se coboară pe pământ pentru a ridica pământul până la cer. Biserica lui Hristos are menirea să extindă în lumea întreagă efectele acestei transformări radicale. Istoria capătă astfel un sens foarte înalt, acela de perfecţionare necontenită a omului şi a lumii, până la restaurarea în demnitatea primordială, de care creatura s-a făcut nedemnă prin păcat[16].
Şi trebuie să mai precizăm că perfecţionarea necontenită a omului până la asemănarea sa cu Dumnezeu nu înseamnă în morala creştină o spiritualizare excesivă, o detaşare cu totul de viaţa trăită în chip normal. Prin urmare, doctrina creştină în mod greşit a fost interpretată ca o învăţătură a trăirii pe un plan pur spiritual, departe de zbuciumul vieţii, într-o apatie şi aşteptare a fericirii din viaţa de apoi. Numai unele denominaţiuni mistice sectare ale creştinismului au înţeles doctrina creştină în felul acesta. Mântuitorul a spus cu privire la om: „Eu am venit ca viaţă să aibă şi mai mult să aibă” (Ioan X, 10). Viaţa trebuie trăită deci cu intensitate, pe toate planurile ei, afară de acela al păcatului, care este o diminuare a vieţii, nu o creştere a ei[17].
Când Mântuitorul recomanda Sfinţilor Apostoli să privească păsările cerului şi crinii câmpului, care nu poartă grija de hrană şi îmbrăcămintea lor (Mat. VI, 25-28), El nu condamna munca, grija zilei de mâine, ci agitaţia nebună a celui care, în lăcomia sa de a strânge averi, sucombă sub ele, uitând să-şi îndrepte ochii spre cer. Recurgerea la violenţă, sub forma războaielor, pentru a obţine mai mult sau chiar încălcând dreptul altora este cu atât mai mult de condamnat. Sfinţii Apostoli au înţeles recomandările Mântuitorului şi nu şi-au părăsit munca nici chiar când erau aproape cu totul absorbiţi de opera misionară. Şi este cunoscută preţuirea de care s-a bucurat munca printre primii creştini, pentru care a munci era echivalent cu a se ruga. Scopul propovăduirii creştine este mântuirea credincioşilor, curăţirea lor sufletească pentru a-şi asigura fericirea nu numai în viaţa viitoare, ci şi aici pe pământ, în acea orânduire ideală a lumii care este Împărăţia lui Dumnezeu: împărăţia iubirii, a dreptăţii şi a păcii, împărăţie pentru întemeierea căreia a venit în lume şi s-a jertfit pe cruce însuşi fiul lui Dumnezeu[18].
Şi astfel ajungem la primul mare comandament al moralei creştine, care le cuprinde în sine pe toate celelalte, iubirea: iubirea faţă de Dumnezeu şi faţă de aproapele (Mat. XXII, 37-40), iubire care nu cunoaşte graniţe de neam, de rasă, de religie sau de stare socială. Găsim aici un îndemn explicit al colaborării şi înţelegirii între oameni indiferent de originea şi apartenenţa lor religioasă. Reprezintă aceasta sursa şi esenţa prevederilor tratatelor de drept internaţional umanitar care situează în centrul lor omul cu nevoile sale manifestate cu stringenţă în caz de conflict armat. Constituie totodată un punct de plecare în abordarea relaţiilor cu persoanele aparţinând unor religii diferite decât aceea a contingentelor de militari prezenţi într-un teatru de operaţii şi al căror scop îl reprezintă tocmai promovarea înţelegerii şi stabilirii unor raporturi normale între oameni.
Sfinţii Apostoli, înţelegând sensul iubirii creştine, aveau să considere iubirea ca fiind însăşi esenţa dumnezeirii: „Dumnezeu – avea să spună Sfântul Evanghelist Ioan – este iubire” (I Ioan IV, 8), expresie care nu are egal în literatura sacră a altei religii, iar Sfântul Apostol Pavel, la rândul său, avea să scrie despre iubire una dintre cele mai frumoase pagini care s-au scris vreodată (I Cor. XIII, 1-13) şi care, de asemenea, nu-şi găseşte echivalent în literatura sacră a altor religii[19].
Cât despre pace, un alt  comandament esenţial al moralei creştine se poate spune că în conţinutul acestuia găsim temeiurile cele mai solide ale esenţei sale, chiar dacă şi în celelalte religii se fac îndemnuri la pace[20].
În împărăţia lui Dumnezeu vor intra mai ales cei „blânzi”, „făcătorii de pace” (Mat. V, 9). Mânia, ura, vrăjmăşia, răzbunarea, omorul, fiind la antipodul iubirii aproapelui, sunt combătute cu toate prilejurile de către Mântuitorul, care socoteşte ca nevrednic de Împărăţia lui Dumnezeu chiar şi pe cel care are şi cel mai mic acces de mânie împotriva semenului său. Sfinţii Apostoli, la rândul lor, au răspândit la mari depărtări solia păcii creştine. Pentru Sfântul Apostol Pavel, de pildă, ca şi pentru Mântuitorul, rodul cel mai de preţ al credinţei, al nădejdii şi al iubirii de Dumnezeu şi de aproapele este pacea: pacea cu Dumnezeu, pacea în sufletele noastre şi pacea cu semenii noştri. Şi, în general, nu este epistolă a Sfântului Apostol Pavel care să nu cuprindă cuvântul pace măcar în formula de adresare sau în cuvintele de încheiere, rugând pe „Domnul păcii” (II Tes. III, 16), pe „Dumnezeul păcii” (Evr. XIII, 20), să aibă în sfânta sa pază comunităţile creştine întemeiate de el.
În toate acestea se vede importanţa excepţională pe care Mântuitorul cât şi Sfinţii Apostoli au acordat-o păcii, iar Sfinţii Părinţi, preluând la rândul lor depozitul sacru lăsat de Mântuitorul şi de Sfinţii Apostoli, au comentat verset cu verset Sfânta Scriptură, militând pentru pace şi având cuvinte aspre împotriva războiului.
Prin urmare  creştinismul este o religie a iubirii, a dreptăţii şi a păcii, iar Biserica Ortodoxă, credincioasă testamentului lăsat de Domnul nostru Iisus Hristos, de Sfinţii Apostoli şi de Sfinţii Părinţi, a fost şi este prin excelenţă o Biserică a iubirii, a dreptăţii şi a păcii. Toate aceste atribute nu aveau cum să nu-şi pună amprenta asupra unor documente cu valoare de universalitate cum sunt Convenţiile de la Geneva, şi care îşi propuneau ca principal obiectiv tocmai reducerea suferinţelor fiinţei umane şi institurea unor relaţii de normalitate între oameni şi state cu orientări şi convingeri foarte diferite uneori.
Concluziile ce se impun cu privire la elementele  ce definesc principalele caracteristici ale religiei creştine sunt următoarele: creştinismul este una din cele trei religii monoteiste contemporane, împreună cu iudaismul şi islamul; îmbină tradiţii din iudaism de la care a preluat cărţile Vechiului Testament sub forma revelaţiei divine în special în ceea ce priveşte cosmogonia biblică pe care o îmbogăţeşte cu mărturia Noului Testament; a evoluat de la o sectă puţin răspândită, s-a adaptat permanent şi a fondat o multitudine de curente devenind una din cele mai mari religii ale lumii; valorile morale promovate sub forma misterului credinţie în Hristos care pun în centrul atenţiei omul reprezintă unul din motivele pentru care a reuşit să se impună cu atâta amploare, deşi în anumite momente ale istoriei cum sunt cele ele Cruciadelor şi Inchiziţiei a promovat violenţa împinsă pâna la extrem împotriva altor religii şi categorii de persoane. Şi mai putem adăuga la toate acestea, faptul că preocuparea pentru realizarea unui cadru care să  diminueze violenta şi să ofere condiţii pentru o colaborare paşnică, s-a concretizat în încurajarea şi sprijinul acordat efortului de codificare a normelor privind dreptul războiului sub denumirea generică de Convenţiile de la Geneva.
2.2. Contribuţii  europene la apariţia şi codificarea dreptului internaţional umanitar
O scurtă retrospectivă istorică asupra societăţii omeneşti, în scopul prezentării corelaţiei dintre stadiul normelor umanitare şi nivelul de cultură şi civilizaţie al unor comunităţi umane, centrate în cazul nostru spre cultura creştină şi islamică, impune reflectarea principalelor evenimente care au modelat societatea omenească din cele mai îndepărtate timpuri în aria geografică în care cele două culturi s-au manifestat.
Paradoxal, deşi practica internaţională a înregistrat adevărate capodopere juridice, încă din antichitate, încercările de sistematizare şi teoretizare la nivel mondial sunt relativ recente.
Nu există practic o perioadă istorică sau o dată exactă care să marcheze începutul dreptului internaţional umanitar în general. Compasiunea pentru cei afectaţi în caz de conflict a existat dintotdeauna.
Lumea antică, Extremul Orient şi statele din spaţiul mediteranian au contribuit la formarea tezaurului universal al acestui domeniu. Marile imperii (egiptean, mesopotamian, persan ş.a.) precum şi monarhiile ebraice şi cetăţile feniciene foloseau mecanismul tratatelor internaţionale pentru stabilirea unor reguli de comportare în război şi care într-o formă adaptată şi actualizată sunt prezente în  Convenţiile de la Haga şi de la Geneva.
Protecţia civililor şi a bunurilor cu caracter civil care asigurau supraveţuirea, îngrijirea răniţilor şi adunarea morţilor, respectarea adversarului în luptă, protecţia solilor regali sau încetarea luptelor în anumite perioade sunt doar o parte dintre ele.
Prezintă relevanţă pentru studiul nostru identificarea contribuţiei pe care culturile creştină şi islamică au avut-o la dezvoltarea dreptului internaţional în general, a dreptului conflictelor armate în special. Din perspectiva ariei de răspundere circumscrisă culturii şi civilizaţiei creştine sunt câteva aspecte ce trebuie menţionate.
Antichitatea. Deşi există unele puncte de vedere potrivit cărora dreptul conflictelor armate ar reprezenta o creaţie de dată recentă, reguli în formă embrionară specifice acestui domeniu, au existat din cele mai vechi timpuri.
Susţinătorii din prima categorii  pornesc de la faptul că în forma sa actuală dreptul internaţional umanitar s-a născut sub impulsul sentimentului de umanitate pe care bătălia de la Solferino[21] l-a avut în conştiinţa şi modul practic de acţiune al statelor în faţa violenţei excesive.
Jakob Kellenberger, fost preşedinte al CICR, reprezentant al celei de-a doua categorii, arată că ”Dreptul războiului s-a născut în confruntarea dintre forţele armate pe câmpul de bătălie”[22] având  prin urmare o evoluţie simultană.
Chiar dacă până în prezent, sentimentul de umanitate nu a fost întotdeauna biruitor în lupta cu atrocităţile care însoţesc de cele mai multe ori conflicte armate, instrumentele juridice de drept internaţional umanitar  reprezintă speranţa omenirii că pierderile şi pagubele materiale vor putea fi reduse la maximum. Principiile, normele şi regulile pe care le promovează îşi au profunde rădăcini în istoria omenirii.
Grecia antică a răspândit în Orient cele două instrumente de bază ale dreptului internaţional, tratatul şi diplomaţia căreia i-a adăugat o creaţie proprie: arbitrajul internaţional. Acesta a fost în mod frecvent practicat în soluţionarea diferendelor referitoare la frontiere, comerţ şi navigaţie, la privilegii în porturi etc. Rolul de arbitru era jucat în acea perioadă de o persoană, şef de stat, personalitate politică marcantă, sau de un organ colegial, consiliul amficţionilor[23].
Pe lângă utilizarea mijloacelor paşnice de reglementare a diferendelor apărute între state, civilizaţia antică ne oferă multiple exemple de statornicire a unor reguli cu privire la purtarea războiului. Caracteristica principală o reprezenta interzicerea armelor care ar produce pagube însemnate şi suferinţe excesive. Folosirea armelor otrăvite sau atacarea vecinilor fără o declaraţie de război erau considrate în Grecia antică acte de barbarie[24].
Imperialismul Republicii romane, apoi visul imperial, concretizat prin Edictul de la Caracalla în 212[25], de a asimila toate popoarele imperiului într-un ansamblu universal nu era deloc compatibil cu practica internaţională pe care grecii o transmiseseră.
Peste tot însă Roma a contribuit la perfecţionarea procesului. Înainte de a înlocui ceva, Roma a tratat de la egal la egal (faedus aequum) cu cetăţile latine şi Cartagena. Apoi pe timpul ocupaţiei şi-a organizat relaţiile cu popoarele străine pe baza a două noţiuni juridice: ius fetiale şi ius gentium.
Ius fetiale de esenţă religioasă a reluat ideea inviolabilităţii ambasadorilor şi s-a aflat la originea demersurilor de stabilire a distincţiei dintre războiul just şi războiul injust.
Ius gentium sau dreptul ginţilor, prin activitatea juriştilor a impus necesitatea de a permite romanilor să stabilească relaţii juridice cu persoanele care nu erau de origine romană.
La romani regulile de purtare a războiului se caracterizau printr-o mare cruzime şi violenţă. Cu toate acestea, ei considerau inadmisibil să se recurgă în caz de război la substanţe otrăvitoare şi acordau inamicului un armistiţiu pentru îngroparea morţilor.
În condiţiile fărâmiţării statale din epoca feudală, ale inexistenţei mijloacelor de comunicaţie internaţională şi datorită slabelor legături economice şi politice dintre state, era imposibilă crearea unui sistem organizat de relaţii interstatale feudale. În aceste împrejurări războaiele pentru cuceriri teritoriale şi pentru dobândirea supremaţiei erau permanente. Cruzimea şi amploarea lor au determinat numeroşi gânditori ai epocii să se ridice împotriva războiului şi să propună măsuri şi planuri de a-l opri, de a reglementa conflictele pe cale paşnică sau de a umaniza regulile de purtare a războaielor. Un asemenea plan, a aparţinut lui Pierre Dubois şi viza în esenţă asigurarea unei păci permanente, prin organizarea comunităţii internaţionale sub forma unei federaţii, pe baza unui pact solemn. Statele creştine trebuiau să renunţe la război, iar statul lezat putea face recurs la papă, considerat arbitru suprem şi unica autoritate universal recunoscută, a cărui hotărâre era definitivă[26].
Aceste planuri au eşuat însă şi veritabilele relaţii internaţionale au apărut în decursul evului mediu, mai exact în secolului al XI-lea. Occidentul a reluat practicile diplomatice ale antichităţii pe care le îmbogăţeşte şi le perfecţionează. Cu toate că summa divisio a însemnat  dreptul păcii şi a dreptul războiului,  războiul ca atare era just sau injust conform criteriilor specifice doctrinei creştine. Exercitarea efectivă a dreptului represaliilor a devenit un mijloc de prevenire a războaielor, arbitrajul adesea pontifical era folosit frecvent în dreptul internaţional al mării, atât public cât şi privat care s-a format în Mediterana şi s-a extins apoi în mările occidentale. Cu siguranţă în acea vreme nu exista la nici un popor ideea constituirii unui domeniu distinct al dreptului conflictelor armate, dar aceste elemente au constituit surse de inspiraţie pentru generaţiile de mai târziu.
Şcoala de drept natural. Mişcarea dezvoltată în jurul concepţiilor care au reprezentat dreptul naturii şi ginţilor mai este numită şi şcoala de drept natural. S-a născut în secolul XVII cu marii juristconsulţi de religie creştin-reformată în fruntea cărora s-a aflat Hugo Grotius care a publicat la Paris în 1654, Dreptul războiului şi păcii.
O dată cu el, Samuel Pufendorf este considerat a fi un veritabil fondator al acestei şcoli, după apariţia în 1672 a lucrării Dreptul naturii şi al ginţilor. Acest termen a însemnat una din primele tentative de a introduce dreptul internaţional în gândirea juridică europeană. Se poate considera că punând în evidenţă existenţa unui drept al ginţilor separat de dreptul natural, aceşti autori au urmărit să arate că se impune crearea unui drept, care să se aplice statelor, alături de un drept care să vizeze individul.
În perioada care a urmat Grotius, Pufendorf precum şi discipolii care au îmbraţişat concepţia, i-au adăugat elemente noi în acţiunea de teoretizare a dreptului internaţional clasic.
Hugo Grotius şi discipolii săi. Hugo Grotius, a cărui contribuţie în acest domeniu este incontestabilă, nu a urmărit să teoretizeze dreptul internaţional clasic. Europa din epoca sa era măcinată de conflictele religioase şi teritoriale ale secolului al XVI-lea, iar războiul de treizeci de ani se afla la început. Acesta este contextul în care juristul olandez a elaborat principala sa lucrare. Condus de un profund sentiment de umanitate, el dorea să elaboreze un drept al războiului raţional, care să se impună ansamblului puterilor suverane şi să limiteze recurgerea la violenţă. Dar dreptul ginţilor în cazul lui Grotius, era conceput la un loc cu dreptul natural care trebuia să permită judecarea conduitei oamenilor, doar în aspecte care scăpau reglementărilor civile sau atunci când acestea erau insuficiente. Dreptul în concepţia sa putea avea ca obiect şi aspecte internaţionale, cum ar fi spre exemplu dreptul de înmormântare[27]. Acesta era un drept cutumiar, comun ansamblului puterilor suverane, fondat cu acordul popoarelor civilizate. Totodată, identificând în cadrul dreptului războiului, acest tip de reguli diferenţiate de dreptul natural, Grotius a prezentat mutaţiile din dreptul ginţilor care erau formulate în opera lui Suarez. Alţi autori între care germanul Samuel Rachel (1628-1681), englezul Richard Zanche (1590-1660) şi olandezul Cornelius von Bynkershoek (1673-1743), formulau clar ideea că acordul statelor poate fi creator de reguli juridice de drept al ginţilor, admiţând în acest fel existenţa dreptului cutumiar al lui Grotius. Totodată se cristaliza o concepţie mai pronunţat internaţionalistă şi mai completă de drept al ginţilor, faţă de cea a lui Grotius care se referea doar la un drept al războiului. Aceşti succesori vedeau dreptul războiului ca un domeniu distinct între alte drepturi ale ginţilor în ansamblu. Prin urmare, Grotius şi disipolii săi erau tributari unei viziuni individuale de drept al ginţilor. Statul pentru ei nu era subiect de drept al ginţilor, Prinţul se confunda cu statul. Dreptul ginţilor văzut de ei nu era deci un drept interstatal ci un drept care se referea la conduita indivizilor şi prinţilor suverani (conducători reprezentanţi ai statelor).
Legitimitatea recurgerii la forţă. Abordarea războiului just. Apariţia dreptului internaţional clasic a fost însoţită în secolul al XVIII-lea de punerea în evidenţă a teoriei războiului just, care nu permitea decât acţiunea puterilor suverane a căror cauză era considerată ca fiind justă. În concepţia clasică, legitimitatea recurgerii la război era dată de situaţia în care exista o violare a drepturilor fundamentale ale statului. Dar din raţiuni de suveranitate, statele decideau singure, deci subiectiv, să recurgă la război în scopul redobândirii unui drept sau cel puţin să obţină o reparaţie în cazul unei nedreptăţi produse de un terţ.
Toate acestea vor umaniza considerabil dreptul în război (jus in bello), adică cel care priveşte combatanţii şi civilii, reflectat în concepţia lui Wolff şi Vatel, în schimb, ideea că decizia de a recurge la război (jus ad bellum) este un drept ce revine statelor, nu a fost pusă în discuţie decât în secolele XVIII şi XIX.
În 1868, J.G. Bluntschli, prezintă acest aspect în termeni foarte precişi: „Războiul nu este o simplă manifestare de drept, el este realmente o sursă de drept (…) el este astăzi încă, un mijloc indispensabil pentru asigurarea progresului necesar umanităţii”[28].
Critica recurgerii la război. Mişcarea pacifistă este foarte veche şi a luat forme diferite în cursul istoriei. Poziţia adepţilor ei a fost însă marginală până în secolul al XX-lea. Amploarea ei în spaţiul european a crescut după cele două războaie mondiale. Aspiraţia spre pace a fost împărtăşită de majoritatea internaţionaliştilor încă de la sfârşitul primului război mondial. Este epoca în care la Haga erau la modă cursurile cu privire la „Regulile generale de dreptul păcii” în care dreptul războiului era exclus. Se înregistra o veritabilă avalanşă de afirmaţii şi incantaţii doctrinare care condamnau războaiele. Dezbaterile erau considerate cea mai bună cale de evitare a conflictelor. Dacă statele îşi păstrau dreptul suveran de interpretare subiectivă, se spera că se va împiedica exercitarea acestui drept cu rea credinţă. Se aprecia că restricţiile trebuiau să fie mai mari, a se înţelege chiar interzicerea dreptului de recurgere la război. Noţiunea de „securitate colectivă” exprimată în diferite lucrări începe să devină un concept important în gândirea juridică a epocii.
În acest context, apariţia Societăţii Naţiunilor, a fost privită cu încredere de jurişti reprezentând atât o sursă de speranţă cât şi una de dezamăgire. Eşecul organizaţiei şi cel de-al doilea război mondial, vor relansa începând cu 1945 aceleaşi dezbateri, dar cu mai multă determinare şi realism.
Abolirea definitivă a vechiului jus ad bellum sau dreptul de a face război[29] este semnalul acestei noi tendinţe. Ea marchează o încetare sigură a modului de abordare clasică a problemelor internaţionale, iar dreptul conflictelor armate va înregistra o amploare fără precedent. Războiul nu mai este perceput ca fiind un instrument în slujba progresului umanităţii de care vorbea Bluntschli la sfârşitul secolului al XIX-lea. El nu mai este acel rău necesar care să contribuie la bunul mers al istoriei. Dimpotrivă, el este sinonim cu regresul şi barbaria. Se conştientiza că era necesară afirmarea principiului potrivit căruia dacă se doreşte pacea între state, trebuie să existe justiţie.
Reglementarea diferendelor. Dezvoltarea dreptului internaţional în ultima sută de ani a pus accentul pe „reglementarea paşnică a diferendelor” limitând odată cu Pactul Ligii Naţiunilor, apoi interzicând cu Carta ONU[30] recurgerea la forţă pentru rezolvarea litigiilor dintre state. De-a lungul secolelor, războiul a putut fi considerat ca un mod „normal” de soluţionare a neînţelegerilor, fie că era văzut ca un fel de „judecată divină” făcându-se voia învingătorului, fie că se acţiona conform unei concepţii mai raţionale de „echilibru al puterilor” fiind vorba de o ajustare de forţe. A fortiori, un „darwinism social” putea găsi în „legea celui puternic” o justificare raţională a cuceririlor pentru învingător, consacrând imperialismul european în perioada „politicii tunului”.
Recurgerea la „mijloace de interpretare a păcii” mai mult sau mai puţin formalizate reprezintă o cale civilizată de a formaliza războiul, un duel juridic care este o „purtare a războiului cu alte mijloace”[31] cum arăta Clausewitz.
Constatăm din cele prezentate, că începând cu a doua jumătate a secolului al XIX-lea, un puternic curent ideologic începe să fundamenteze pacea pe drept, altfel spus să protejeze pacea prin drept punând războiul „în afara legii”, dar şi de a face justiţie pe baza unei păci durabile. Astfel, recurgerea la război este interzisă pentru anumite tipuri de diferende, în mod special în materie de drepturi contractuale, în timp ce războiul însuşi este limitat în ceea ce priveşte mijloacele şi efectele odată cu dezvoltarea dreptului internaţional umanitar.
Henry Dunant fondatorul dreptului internaţional umanitar modern. Până la jumătatea secolului al XIX-lea se acţiona exclusiv după reguli cutumiare care se respectau deoarece existau din vremuri imemoriale şi pentru că răspundeau unor exigenţe ale lumii civilizate. Toate civilizaţiile au formulat reguli care vizau limitarea violenţelor, chiar şi în cazul unei forme de violenţă instituţionalizată cum este războiul, deoarece limitarea violenţei este esenţa însăşi a civilizaţiei. Aceste reglementări reprezentau la vremea respectivă, domeniul distinct al legilor şi obiceiurilor războiului.
Asemenea lui Grotius în dreptul international, Henry Dunant este considerat un veritabil pionier al dreptului international umanitar modern. Invocând formula că „orice principiu internaţional convenţional este sacru”[32] în scopul protejării răniţilor şi a tuturor celor care au nevoie de ajutor, Dunant a determinat ca dreptul umanitar să facă un pas înainte. Prin adoptarea în 1864 a Convenţiei de la Geneva pentru ameliorarea soartei militarilor răniţi în forţele armate în campanie, Dunant şi fondatorii Comitetului Internaţional al Crucii Roşii au dat o formă raţională şi exprimabilă esenţei dreptului umanitar convenţional. Această convenţie va fi revizuită în etape succesive. Noile convenţii au extins domeniul protecţiei atât în ceea ce priveşte cuprinderea setului de reguli cât şi în aplicarea acestuia la alte categorii de persoane care erau afectate în caz de conflict armat. Cele patru Convenţii de la Geneva din 12 august 1949 formează sediul principal al domeniului dreptului internaţional umanitar în vigoare astăzi. Adoptarea acestor texte de cvasitotalitatea  statelor lumii demonstrează posibilitatea adoptării din timp de pace a unor reguli care să limiteze efectele distructive ale războiului şi să asigure o protecţie efectivă victimelor.
Se observă din cele prezentate, enorma preocupare manifestată în mediile de specialitate europene, de a reglementa fenomenul război şi în acest context de a spori răspunderea statelor în cadrul comunităţii internaţionale de a declanşa şi participa la astfel de acţiuni.
3. Civilizaţia occidentală şi rolul său în dezvoltarea sistemului de drept al conflictelor armate, bazat pe Convenţiile de la Geneva
Creştinătatea europeană a început să se afirme ca o civilizaţie distinctă începând cu secolele al VIII-lea şi al IX-lea e.n. Potrivit lui Guizot istoria civilizaţiei europene a parcurs trei perioade. Prima cea a originilor, a formării în care diferitele elemente capătă identitate, care se prelungeşte aproximativ până în secolul al XII-lea. A doua perioadă este o vreme a probei, a încercării, a tatonării în care diferitele elemente ale ordinii sociale se consolidează şi care se finalizează în secolul al XVI-lea. Cea de-a treia este perioada dezvoltării propriu-zise, în care societatea umană ia în Europa o formă definitivă cu un scop clar şi precis, este perioada care continuă şi în prezent[33]. Pentru câteva sute de ani a rămas în urma multor alte civilizaţii în ceea ce priveşte nivelul său de dezvoltare. China, lumea islamică  şi Bizanţul în această perioadă depăşeau de departe Europa în bogăţie, teritoriu, putere militară şi realizări artistice, literare şi ştiinţifice[34]. Cultura europeană a început să se dezvolte în secolele XI – XIII, timp în care s-au desfăşurat lupte susţinute pentru obţinerea controlului în Spania şi stabilirea unei dominaţii efective în Mediterana. Apariţia puterii otomane a adus aproape de colaps „primul imperiu maritim al Europei Occidentale”[35]. În preajma anului 1500, renaşterea culturii s-a putut produce şi pluralismul social, comerţul în expansiune, realizările tehnologice au creat bazele unei noi ere în politica globală.
Interferenţele dintre civilizaţii, au avut un impact semnificativ cu o caracteristică unidirecţională a Occidentului asupra tuturor celorlalte civilizaţii. Mărturie sunt realităţile caracteristice sfârşitului de secol XV cu reconquista finală a peninsulei iberice de la mauri, începuturile expansiunii portugheze în Asia şi ale celor spaniole în cele două Americi.
Europa avea o viziune creştină asupra lumii chiar dacă era divizată în două din punct de vedere al viziunii religioase. Credinţa absolută în adevărul acestei viziuni, în viaţa veşnică şi în puterea de mântuire era însoţită în mod necesar de intoleranţă. De aici tot ceea ce nu era creştin, era păgân, toţi cei ce nu gândeau şi trăiau conform acestei viziuni erau socotiţi barbari. Această idee fundamentală îi împiedica total pe oamenii din veacul al XVI-lea să considere drept egală o civilizaţie de acelaşi nivel, dacă era alta decât a lor, şi se baza pe o viziune diferită despre viaţă[36].
În timpul următorilor 250 de ani, întreaga emisferă vestică şi părţi semnificative ale Asiei s-au aflat sub conducere sau sub dominaţie europeană. Sfârşitul secolului XVIII a însemnat o retragere a controlului european direct, mai întâi din Statele Unite, apoi din Haiti. Ulterior majoritatea ţărilor din America Latină s-au revoltat împotriva dominaţiei europene şi şi-au căpătat independenţa. În ultima parte a secolului XIX, imperialismul occidental reînviat a extins dominaţia occidentală aproape asupra întregului continent african, a consolidat controlul occidental în Subcontinent şi în alte părţi ale Asiei, iar la începutul secolului XX, a cucerit efectiv întregul Orient Mijlociu, cu excepţia Turciei. Europenii din fostele colonii din America controlau 35% din suprafaţa Pământului în 1800, 67% în 1878 şi 84% în 1914[37].
Pentru patru sute de ani relaţiile internaţionale au reprezentat acţiunea de subordonare a altor societăţi de către civilizaţia occidentală.
Cauzele acestei unice şi dramatice desfăşurări de evenimente au inclus structura socială şi relaţiile între clase din Occident, dezvoltarea oraşelor şi a comerţului, dispersia relativă de putere din societăţile occidentale între clase sociale, monarhi şi autorităţi laice, religioase, semnificaţia crescândă a conştiinţei naţionale printre popoarele occidentale şi dezvoltarea birocraţiilor statale. Totuşi, sursa hotărâtoare a expansiunii Occidentului a fost de natură tehnologică: inventarea mijloacelor de navigaţie oceanică pentru a ajunge la popoare aflate la mare distanţă şi dezvoltarea capacităţilor militare pentru cucerirea acestor popoare. „Într-o mare măsură – observa Geoffrey Parker – progresul Occidentului a depins de exerciţiul forţei, de faptul că balanţa militară dintre europeni şi adversarii lor de peste mări a fost în permanenţă înclinată în favoarea celor dintâi”[38]. Cheia succesului occidental în crearea primului imperiu cu adevărat global, între 1500 şi 1700, a depins exact de aceste perfecţionări în abilitatea lor de a purta războaie care au fost denumite „revoluţii militare”[39]. Expansiunea Occidentului a fost de asemenea facilitată de superioritatea în organizarea, disciplina şi antrenamentul trupelor sale şi în subsidiar de armele superioare, transport, logistică şi servicii medicale rezultate din rolul său conducător din timpul revoluţiei industriale[40]. Occidentul a cucerit lumea nu prin superioritatea ideilor, valorilor sau religiei sale (la care mulţi membri ai altor civilizaţii au fost convertiţi), ci mai degrabă prin superioritatea sa în aplicarea violenţei organizate pentru impunerea sistemului propriu de valori. Occidentalii uită adesea acest lucru, nu şi non-occidentalii care au fost ţinta unui lung şir de violenţe.
În jur de 1910 lumea era politică şi economică mai mult decât în orice perioadă a istoriei umane. Investiţiile internaţionale ca procent din investiţiile totale erau mai mari decât în toate timpurile[41]. Civilizaţia era la acea vreme după chipul şi asemănarea civilizaţiei occidentale. Dreptul internaţional occidental avea la bază concepţia lui Grotius. Sistemul internaţional era sistemul occidental westfalian al statelor-naţiuni suverane, dar „civilizate” şi al teritoriilor coloniale pe care le controlau.
Timp de o sută cincizeci de ani, politica civilizaţională a Occidentului a fost dominată de marea schismă religioasă precum şi de războaie religioase şi dinastice. În perioada care a urmat Tratatului de la Westfalia conflictele lumii occidentale au fost îndeosebi cele dintre prinţi-împăraţi, monarhi absoluţi şi monarhi constituţionali încercând să-şi întindă dominaţia, armatele, forţa lor economică mercantilistă şi, cel mai important, teritoriile pe care le guvernau[42]. Sălbăticia războiului a redus populaţia Europei centrale cu aproape o cincime şi i-a convins pe majoritatea europenilor de faptul că starea de conflict nu prea oferea soluţii la dezacordurile lor religioase. Mai mult, unităţile de mercenari, care au format armatele, au comis atrocităţi care au provocat o repulsie generală şi au avut drept consecinţă determinarea instituţiei consolidate a statului să mizeze tot mai mult pe armatele naţionale permanente, mai disciplinate şi în măsură de a fi determinate să acţioneze în conformitate cu legile şi obiceiurile războiului. În aceast proces s-au creat statele-naţiuni şi, începând cu Revoluţia Franceză, principalele linii de conflict au fost între naţiuni mai degrabă decât între prinţi. În 1793, aşa cum afirma R.R. Palmer „războaiele religiilor au luat sfârşit; cele ale popoarelor au început”[43]. Acest model al secolului al XIX-lea s-a păstrat până la primul război mondial.
Unii argumentează că în prezent suntem în era în care se  naşte  ceea ce V.S. Naipaul numea o „civilizaţie universală”[44]. Prin acest termen el înţelege ideea unificării culturale a umanităţii şi acceptarea crescută a valorilor, credinţelor, orientărilor, practicilor şi instituţiilor comune de către oameni pretutindeni în lume.
Practica internaţională în care Occidentul are un rol de prim actor, pun în evidenţă caracteristicile sistemului de drept bazat  pe Convenţiile de la Geneva, un sistem cu largă recunoaştere internaţionlă şi acceptat ca atare. Aria de cuprindere şi sistemul de valori pe care se bazează, circumscrisă ariei de influienţă aparţinând culturii occidentale, facilitează difuzarea instrumentelor juridice internaţionale şi atragerea actorilor lumii contemporane, în care statele deţin un loc important, la aplicarea prevederilor specifice acestora.
Această diviziune a autorităţii a contribuit decisiv la dezvoltarea libertăţii în Occident şi a oferit condiţiile codificării unor norme de comportare în relaţiile dintre state. Pe această bază a independenţei faţă de religie s-a clădit sistemul de drept specific Convenţiilor de la Geneva. Acesta a valorificat atât moştenirea romană de tipul, rule of law (supremaţia regulii de drept) un concept de loc central al dreptului într-o existenţă civilizată, pe cea a gânditorilor medievali care au elaborat ideea de drept natural potrivit căreia monarhii erau predispuşi să-şi exercite puterea cât şi o tradiţie a common law (dreptul britanic al precedentelor judiciare) care s-a dezvoltat în Anglia. În timpul perioadei absolutismului, în secolele XVI şi XVII, rule of law a fost observată mai mult în încălcări ale regulilor decât în realitate, însă ideea subordonării puterii umane unor constrâgeri exterioare a persistat „Non sub homine sed sub Deo est lege”*. Tradiţia conceptului rule of law a pus bazele constituţionalismului şi protecţiei drepturilor omului atât în timp de pace cât şi în caz de conflict armat
În viziunea lui Huntington puterea militară are patru dimensiuni: cantitativă – număr de oameni echipamente, şi resurse; tehnologică – efectivitatea şi gradul de sofisticare al armelor şi al echipamentului; organizaţională – coerenţa, disciplina, antrenamentul şi morala trupelor, comanda şi controlul trupelor; şi socială – abilitatea şi dorinţa societăţii de a aplica în mod efectiv forţa militară[45]. În perioada de început a procesului de codificare a normelor dreptului conflictelor armate şi până în cel de-al doilea deceniu al secolului XX, Occidentul s-a aflat  cu mult înaintea celorlalţi în ceea ce priveşte cele patru dimensiuni.
Cu privirea la viitor acelaşi autor preconizează că: „Occidentul va rămâne în general cea mai puternică civilizaţie în primele decenii ale secolului XXI. După aceea va continua probabil să aibă un avans considerabil în ceea ce priveşte talentul ştiinţific, cercetarea şi capacităţile de dezvoltare, precum şi în ceea ce priveşte inovaţia tehnologică, civilă şi militară”[46]. Prin urmare se pote aprecia că Occidentul are şi în perspectivă capacitatea de a impune reguli prin puterea şi exemplul său, iar printre acestea valorile dreptului internaţional umanitar ocupă un loc important.

